
Projekti “Narva Joaoru supelranna heakorrastamine”” sildfinantseerimise lubamine ja omafinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK
Narva Linnavalitsuse Linnavara- ja Majandusamet koostöös Narva Linna Arenduse ja Ökonoomika Ametiga töötavad välja projekti “Narva Joaoru supelranna heakorrastamine” selle järgnevaks esitamiseks EAS Piirkondade konkurentsivõime tugevdamise väikeprojektide programmi. 

Projekt näeb ette supelranna inventari paigaldamist (katusealused, riietuskabiinid, mänguväljakute varustus, lastetsooni vesipiir, pingid  jne) . Praegu on Joaoru supelrand halvas olukorras. 

Peale supelranna inventari paigaldamist tõuseb  Joaoru supelranna atraktiivsus. See toob endaga aga kaasa linna külastajate arvu suurenemise ning aitab tõsta Narva linna mainet ja paraneb elukeskkond.

Projekti üldsumma moodustab 1 250 000 kr. Programmist taotletav summa on 1 000 000 kr ja Narva linna omafinantseering on  250 000 kr. Omafinantseeringut on vaja 2007. aastal. Projekt kestab juunist detsembreni 2007. Projekt viib ellu Narva Linnavalitsuse Linnavara- ja Majandusamet.

Programmi kohaselt peab Narva Linnavalitsus algul ise projekti kulud katma, sest välisabi laekub ühe kuu jooksul pärast projekti aruannete aktsepteerimist programmi poolt. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja summas  1 000 000 krooni ulatuses 2007. aastal.

Sildfinantseerimine tähendab väljamakseid linnaeelarvest toetust sisaldava projekti kulude katteks välisabist saadavate vahendite ulatuses enne toetuse laekumist. Toetuse vahendite laekumisel linnaeelarve vahendid taastatakse. Sildfinantseerimine on sisuliselt toetuse krediteerimine ning selleks on võimalik kasutada panga sildfinantseerimise laenu.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

3.1 Kinnitada projekti “Narva Joaoru supelranna heakorrastamine” omafinantseeringuks          250 000 kr

3.2 Projekti positiivse rahastamisotsuse korral Narva Linnavalitsusel näha omafinantseering ette 2007. aasta eelarves.

3.3 Lubada Narva Linnavalitsusel võtta sildfinantseerimise pangalaen 2007. aastal           1 000 000 krooni ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

